ผบช.น.เผยเตรียมกำลัง 22 กองร้อย รับมือการชุมนุม วันที่ 20 มี.ค.นี้  เตือนผู้ชุมนุมต้องพร้อมรับผิดชอบต่อการจัดกิจกรรมใด ๆ ที่เสี่ยงผิดกฎหมาย
พลตำรวจโท ภัคพงศ์ พงษ์เภตรา ผู้บัญชาการตำรวจนครบาล เปิดเผยว่า การชุมนุมของกลุ่ม REDEM ที่นัดรวมตัว บริเวณสนามหลวง วันที่ 20 มีนาคมนี้ เบื้องต้นเตรียมกำลัง 22 กองร้อย เพื่อดูแลความสงบเรียบร้อย โดยจะมีการใช้กำลังตามความจำเป็น เช่นเดียวกับการวางเครื่องกีดขวาง ที่จะให้กระทบประชาชนน้อยที่สุด ซึ่งจากการข่าวขณะนี้ ยังไม่สิ่งบอกเหตุถึงความรุนแรง แต่หากกลุ่มผู้ชุมนุมปรับเปลี่ยนแผน หรือ เปลี่ยนพื้นที่ชุมนุมตำรวจก็มีแผนในการรองรับอยู่แล้ว ส่วนกรณีที่กลุ่มผู้ชุมนุมจะจัดกิจกรรมใด ๆ ขอให้คำนึงถึงกฎหมายและพร้อมยอมรับผลที่จะเกิดขึ้น        ด้านพลตำรวจตรีปิยะ ต๊ะวิชัย รองผู้บัญชาการตำรวจนครบาล กล่าวเสริมว่า การชุมนุมในพื้นที่กรุงเทพมหานคร ยังคงผิดกฎหมาย ตาม พ.ร.ก.ฉุกเฉินฯ และ พ.ร.บ.ควบคุมโรคฯ อีกทั้ง หากมีการแจกจ่ายเอกสาร หรือ สื่อสิ่งพิมพ์ ที่มีเนื้อหาผิดกฎหมาย ทั้งผู้พิมพ์ ผู้ผลิต / แจกจ่าย และผู้เกี่ยวข้อง ก็จะต้องถูกดำเนินคดีด้วย